«Παϊδάκια» κοτόπουλου στα κάρβουνα με μαρινάδα από πάπρικα, πελτέ και μουστάρδα
Κομμάτια κοτόπουλου σαν παϊδάκια, μαριναρισμένα με γλυκοπικάντικο μείγμα, ψημένα στα κάρβουνα. Έτσι γίνονται ζουμερά και πεντανόστιμα!
1 κοτόπουλο βάρους περίπου 1.500 γρ. (ζητάμε από τον κρεοπώλη να το κόψει σε «παϊδάκια»), 2 κουτ. σούπας πελτές ντομάτας, 1 φλιτζ. τσαγιού ελαιόλαδο, 2 κουτ. σούπας μουστάρδα απαλή, 1 κουτ. γλυκού πάπρικα γλυκιά, 1/2 κουτ. γλυκού πιπέρι καγιέν, 1 κουτ. γλυκού κουρκουμάς, 2 κουτ. σούπας μέλι, 1/2 φλιτζ. τσαγιού βαλσαμικό ξίδι, αλάτι, φρεσκοτριμμένο πιπέρι
Για να ετοιμάσουμε τα «παϊδάκια» κοτόπουλου στα κάρβουνα με μαρινάδα από πάπρικα, πελτέ και μουστάρδα ξεκινάμε και σε ευρύχωρο μπολ ανακατεύουμε καλά τα υλικά της μαρινάδας για να αναμειχθούν.Προσθέτουμε τα «παϊδάκια» κοτόπουλου και τα ανακατεύουμε με το μείγμα μέχρι να καλυφθούν παντού.Σκεπάζουμε το μπολ με διάφανη μεμβράνη και το βάζουμε στο ψυγείο για 3 ώρες.Βγάζουμε τα παϊδάκια από το ψυγείο και τα αφήνουμε να έρθουν σε  θερμοκρασία περιβάλλοντος, για περίπου 1 ώρα.Στο μεταξύ, ετοιμάζουμε μέτρια θράκα (το χέρι μας να αντέχει για περίπου 10 δευτερόλεπτα σε απόσταση 10 εκ. από τη σχάρα, την οποία έχουμε στο χαμηλότερο σημείο πάνω από τη  θράκα – ρυθμίζουμε και ελέγχουμε αναλόγως και την ψησταριά υγραερίου).Σκουπίζουμε καλά τα «παϊδάκια» από τη μαρινάδα.Λαδώνουμε τη σχάρα και απλώνουμε πάνω της όλα τα «παϊδάκια» σε μονή στρώση.Τα φιλέτα του στήθους  χωρίς κόκαλο, θα είναι έτοιμα σε περίπου 10 λεπτά, ενώ αυτά με το κόκαλο  λίγο παραπάνω. Τα υπόλοιπα κομμάτια και οι φτερούγες σε 18-20 λεπτά.Γυρίζουμε τακτικά όλα τα κομμάτια μέχρι να ψηθούν ομοιόμορφα.Συνοδεύουμε με ντομάτες και χοντρά κομμάτια φέτας, τα οποία ψήνουμε και αυτά στη σχάρα, κατά προτίμηση πάνω σε ειδική μαντεμένια πλάκα.
Κοτόπουλο,BBQ